चोंगा के चोहो-रोहो, गाड़ी-मोटर के सांय-सांय...कान-नाक बोजागे रहिस। पंथी, फाग, ददरिया, गउरी-गउरा...किसिम-किसिम के धुन म बनवाये रहिन कैसिट। पढ़ईया लइका मनके तो भट्ठा बइठगे। सरकार डाहर ले परबंध रहिस फेर, कोन नेता सरकार के बात मानथे? वोखर फरमान म तो जनताच ह पिसाथे। कभू पंच, त सरपंच कोसलर त कभू जिला सदस्य हाथ जोरत, पांव परत। बड़े-बड़े नेता, दाऊ। जेन आवय तेने काहय 'देख लेहु भाई, दाई मन। तुंहरे भरोसा म खड़े हंव भाई।Ó टुप-टुप पांव परतिन। अइसन सिस्टाचार जिनगी म कभू कोनो देखे नई रहिन होहीं, न करे रहिन होहीं कभू। अतेक गाड़ी -मोटर घलो कभू नई देखे रहिस होही गांव म। गाड़ी-मोटर के भर्र भर्र, नेता मनके दौरा अउ पैसा के बरसा, लगय के गांव के तो काया पलट जाहि। उद्धार हो जाहि। ये अलग बात हे, के लुटाये ल नहीं, लुटे ल लुटावत रहिन सब। भरकाये बर कई झन इहू कहंय 'मैं तो निकालत हंव ग। देख, फलाने-फलाने के बोट मिलहि।... पारा के घलो सपोट हे। एकादे बोट भागिही।Ó अउ दूसर ल बेवकूफ बनाये के कोसिस करंय। सरपंची बर तो कुछ जादेच राजनीति, खींचातानी। बात कखरो बर इज्जत के रहिस तो कखरो बर धंधा। 'लालपुर ले सुनबैरसा तक सड़क बनवाहंू, सीसी रोड, तरिया खनवाहंू, पचरी, नहर म पुल, गरीबी रेखा के कारड, महामाई ल बनवाहूं, गली म नाली, दइहान ल अउ ऊंचा करवा हंू, खेल के मैदान बनवाहंू परिया, बेजा कब्जा ल छोड़वाहूं...। 'सब के सब मनमाने वादा करत रहिन, कसम खात रहिन। वादा का? मुरूख बनाये के कोसिस। ये अलग बात हे, के जनता कतका समझदारी करही? के मुरूख बनही?
'कोन काखर ले मानहि? कोन कइसे पटही? कइसे वोखर बोट कटही? परिवार बटही?Ó बस एहि तिकड़म। मावा लोग संग नहीं बनय त माई लोग के पांव-पलउटी परंय। कइसनों करके जादा ले जादा बोट काटना इहि परयास। घरो घर बहस, राजनीति महाभारत। भाई-भाई म, बाप-बेटा म, बाई-बाबा म। सेवर पाग म बंधाये लाड़ू जस छरियाए लगिन। अपने घर म, अपने बोट होके घलो, झूठ बोले ल पर जाय- 'हव-हव..., मंै तो..., हम तो..., तोही ल...।Ó जेन आवय तेने ल आस्वासन देवंय। कइझन तो कसम खवावंय- 'मोला बोट देवे के नहीं? साफ -साफ बता। गुड़चुपरी बात नहीं। कसम खा। 'नई देना हे त 'नहींÓ बता। खरा कहिना अउ खुस रहिना।Ó कई झन बोट मांगय नहीं, सीधा सउदा करय- 'हव-हवÓ सब ल 'हवÓ छोड़के सामान्य जनता ल तो 'नहींÓ कहे ल आवय नहीं अउ येखरे सेति कई बेर भोगथे घलो। येखरे कई झन फायदा घलो उठाथें।
दू दिन बांचे रहिस बोटिंग बर। गाड़ी के भांय-भांय, चोगा के चांय-चांय बंद होगे। प्रत्यासी मन होये लगिन उभुक-चुभुक। बाहिरे-बाहिरे भटकना होगे बंद। अंदर के परचार होगे सुरू। परचार का? सउदा काह। कोनो लुगरा, साड़ी धर के जांय, तो कोनो चांदी के मुंदरी, बिछिया...। कतको 'एक बोट एक हजार के नोटÓ के भाव चलावत रहिन। जेन ल जेन कमी रहय, तेने देवंय। गांजा-दारू, मांस-मछरी के तो दूकान खुलगे रहिस। 'नहींÓ तो कहते बनत नई रहिस। जेने देवय तेखरे ल झोकंय, खावय। काखर मेर अपजस होतिन।Ó मांगेल तो नइ जात हन, बरदावत हे झपावत हे, देवत हे त खावब म का पाप? सब झोंक लंय। अउ करे का सकत रहिन? जइसे चुनाव करीब आते गय, लड़ईया मन पछीना-पछीना होय लगिन। धड़कन बढ़े लगिस। एती बर, जनता असमंजस म। काला चानबे अउ काखर म खटोल? परिवारे-परिवार म बंटागें, त दूसर गांव के ह बाजी मार लेही अउ परिवार नहीं देखबे त दगा, बइमानी,नमक हरामी। खाये हस, तेखर का होही?
संझा के बेरा गोलू, भुरू, मुकेश रामपरसाद मन बइठे राहय। 'का करे जाय? साले मन अपने अपन बरदावत हें। कुढ़ोवत हें, खेत गहना धरके गहना बेच के। जेने ल नई देबे तेने ल हतिया असन दोस।... का करे जाये? सोचथन गांव के जीतय अउ हालत इहां अलगे। मनमाढ़े मन ल मढ़ावत हे सब...। इंखर रोज अइसने बइठका होवय।
'ओखर ले सुकालू के म ठोंक दव साले लÓ भुरू अचानक गोठियाइस। ' वो ही भर तो, पइसा नहीं बोये हे।Ó एक छिन बर तो बात म कोनो धियान नइ देइन तइसे। 'हव, सही तो कहत हे। पढ़े-लिखे हे, मिलनसार हे। कवरधा, पिपरिया जात-आत रहिथे घलो।Ó गोलू बात ला उठाइस। 'हव, हव सही काहत तो हे बे। पूरा पाठा बैच वो ही ल समरथन देबो माहोल बनाबो।Ó रामपरसाद अपन बात रखिस। 'अउ फेर ये पइसा, कपड़ा-लत्ता, गहना-गुरिया बांटत हें, खवावत-पियावत हें, अमरकंटक, भोरमदेव, रतनपुर, घुमावत हें तिखर का होही?Ó मुकेस के मन मा संका रहिस 'हव-हवÓ गोलू रखमखा के उठगे। हाथ ले इसारा करके 'बांटत नइ हे ग। दान नइ करत हें। बीज बोवत हें। पइसा लगावत हें, धंधा म। बाद म तहां ले का करही?Ó दस्कत के पइसा लेहीं। अउ का करही कहिथस, सोंचथस तैं?Ó सूद समेत बसूलही। जेन देये ल जानथे तेन वसूले ल घलो जानथे।... बाकी दिन वो कभू कोनो ल एक कप चाय, एक ठक बीड़ी तो नइ पियाये रहिन कोनो... का होही? हूं ह। 'गोलू के गुस्सा थंूकबनके थुकागें।Ó हव, बने तो काहत हे, यार, भुरू हÓ। कमलेस समरथन करिस। 'बाकी कोन हे बनाये के लइक? कोनो गंजहा, भंगहा, दरूहा, मंदहा, जुआड़ी हें, त कोनो चोर चकलहा। कोनो के बाप कहूं गंजेड़ी रइहि त लइका तो नसेड़ी बनहीच्चे। का बनाही इमन? पूरा लालपुर के लइका मन ला जुआड़ी, सराबी, गंजहा, दरूहा... एखर सिवा अउ का बना सकत हें, साले मन। 'देखव भाईÓ, राजू हाथ लमा के समझाइस। 'सब अपने-अपन परिवार ल जपहू त, जपते रहि जाहू फेर पांच साल अउ सुनबैरसा वाले मन हाथ मार लिहीं। आपस म लड़बे तेखर फायदा दूसरे ल मिलथे, वो ही उठाथें।... मोर बात ल मानव, पूरा पाठा, एक बन के एक मिलके सुकालू ल सपोट करव। दुनों सरपंच ला देखे हन। ये हू ल देखव, पांच साल। अइसे भी हमीमन उचकाये हन तभे फारम भरे हे। नहीं त...। अपन-अपन घर म सब समझावव। बांटत हे तेन ला बांटत राहन धकव।... झोंकव, देवत हे त झोंकव। बत्तर कीरा कस झपावत हें त कोन का करही?Ó ' ये तो ठीक हे भाईÓ फेर दसरथ ल अभी भी भुसभुस जात रहिस। 'हमर अतके, बारा-पंदरा झन के सपोट करें म थोड़े जीत जाही, राजू भाई?...फालतू बदनामीये भर हाथे आही। 'ये म बदनामी के का बात हे भाई।Ó राजू समझाइस, 'कोनो ल तो आघू तो आये ल परहिच्चे। गांव के विकास के बारे म हम पाठा-पीढ़ी, नइ सोचबों, आघू नइ आबो त कोन आही...? सियान मन सठिया गेहें। अभी के सीजन तो ऊंखर बर तो चकरी हे। जतका कमा लंय। भले खुद घर के बेटा के बोट झन देवा सकयं।Ó... 'मंै कहिथंव- समझथंव भई चाहबो, करबो अगर अतके झन बहुत हन। तंै मोहन ल छू के एक झन-दू झन अपन संगवारी नइ ला सकस? के ओ ह एक झन ल? मोर खियाल से सब एक दू झन...।Ó 'नहीं, नहीं राजू काहत हे तेन ठीक हे। कोई कठिन नइहे। चलत हे चलत हे, नहीं त एक मिनट म पलट जथें डोंगा। माहौल बदलत मा मिनट नइ लगहि।... अगर करना हे ता चलव..।Ó 'हव-हव चलव।Ó मुंधियार होगे रहिस। सब अपन-अपन घर डाहर गइन।
सुकालू वोहि गांव के, एक पढ़े-लिखे समझदार लइका रहिस। पइसा फेंकही तेन, पइसा लूटही एक दिन कहिके सब ल समझावय। नास्ता- पानी के छोड़, येखरे सेती कोनो ल कुछ नइ देये रहिस। हां, गांव के माता देवाला दू साल ले अइसने खड़भुसरा परे रहिस। तेन ला छबवा दे रहिस। 'जीत-हार तो कहूँ जाय, एही बहाना माई के सेवा हो जाही।Ó सोच के।
'बईमानी, दगाबाजी नइ होही?Ó घर वाले मन कहयं, जेने समझावय तेने ल 'पइसा झोंके हन तेखर...Ó 'गद्दारी, बिस्वातघात के बात झन करव ग! तुमन अभी अपन गांव, देस भभिस के साथ गद्दारी नइ करत हव? येखरे बर देये हे मत के अधिकार? बेचेबर धन चुने बर? हम ल चुनाव करना हे। ओ एक सही आदमी, नेता, मुखिया के चुनाव। सिरिफ बोट भर नहीं डारना हे। राख म नहीं पिसान म गंवाना हे घीव ल...।Ó युवा बिगरेड संभाल लिन मोरचा। एक पेड़ दू डारा, चार थांगा...। बस दू एकम दू, दू दूनी चार, चार दुने आठ...। देखत-देखत दिन भर म पूरा माहौल बदलगे। कुछ भगत असन आदमी अउ परिवार ल छोड़ के, सेंट-परसेंट बोट सुकालू के म ठोंकागे। सांझ के गिनती होइस। सुकालू सरपंच! आय!! सुकालू के आंसू डबडबागे। मुँह ले एक भाखा नइ निकलत रहिस।
भगेला तो सोचे नइ रहिस के अतेक पइसा खाके घलो वोला कोनो बोट नइ देही अउ चुनाव म हरवा देहीं। वोखर जम्मो बिजनेस डूब गे। मुंह झंउहागे। 'मैं देख लेहूंÓ काहत, बकत घर म घुसरगे। अउ बाकी उम्मीदवार मन के घलो उम्मीद म पानी फिरगें। गिनतीच के बेरा, घुसर-घुसरगे रहिन घर म।
राजू मन ल तो अपन पाठा-पीढ़ी, संगठन, साहस म पूरा भरोसा रहिस। गिनती सुरू होवत-होवत बेेंड बाजा के बेवस्था कर ले रहिन। जम्मो पाठा खूब कूद-कूद के नाचे लगिन। ठिकाना बाहिर खुसी। सुकालू गुलाल अउ फूल के माला म लदा गे। सुकालू ल पाके, उठाके नाचे लगिन। सुकालू हाथ जोर के सब ल परनाम करिस। सब के सुकरिया अदा करिस। गांव भर के मनखे के आंखी म गंगा-जमुना उमडग़े। खुसी के, गुुमान के गंगा...'आज सिरिफ बोट नइ डारें हन, चुनाव करें हन...।Ó
तेजनाथ
बरदुली, पिपरिया जिला-कबीरधाम(छ.ग.)
hne_Deva hne_Deva hne_Deva bho_Deva hne_Deva hne_Deva hne_Deva hne_Deva hne_Deva hin_Deva awa_Deva